RoKi väänsi makean kotivoiton - IPK taipui tasaisessa taistossa Lappi Areenalla - Lapin Kansa
RoKi väänsi makean kotivoiton - IPK taipui tasaisessa taistossa Lappi Areenalla
Urheilu13.02. 22.12 Päivitetty14.02. 22.02
RoKin avausmaali oli tärkeä ottelun jatkon kannalta. Maalihanat avasi Christoffer Seppelin.
Rovaniemen Kiekko kuittasi tärkeät sarjapisteet 4-2 voitolla Iisalmen Peli-Karhuista jääkiekon Mestiksen ottelussa keskiviikkoiltana Lappi Areenalla.
RoKi on edelleen sarjassa 10:ntenä, mutta tuli makealla kotivoitolla pisteen päähän IPK:sta.
RoKi sai otteluun napakan startin, mutta erän vanhetessa hallinta kääntyi vierasjoukkueelle. Maalivahti Rasmus Reijola oli kuitenkin viimeisenä lukkona ja otti muutaman hyvän kopin.
RoKin pelaajista IPK:n maalivahtia Aleksi Autiota työllistivät pariin otteeseen Antti Järvelä ja kultakypärä Tino Metsävainio. Erän lopussa Eetu Karvisella oli myös hyvä tekopaikka.
IPK:n hallinta jatkui hienoisena toisen erän alussa. RoKin tilaisuus tuli erän puolivälin jälkeen, kun vieraiden Lauri Heinonen joutui jäähyaitioon kampituksesta.
Ylivoima tuotti tulosta viisi sekuntia ennen Heinosen jäähyn päättymistä. Christoffer Seppelin pääsi tälläämään namupaikasta ottelun avausmaalin Aleksi Poikolan ja Tuomas Salmelan esityöstä.
Seppelinin osuma toi selvästi eloa RoKin peliin, ja paine siirtyi erän lopussa IPK:n maalille.
RoKin maalivahti Rasmus Reijola palkittiin kotijoukkueen parhaana pelaajana.
Kolmannessa erässä maalihanat aukesivat kunnolla. Tuomas Salmelan komea rannelaukaus yllätti Aleksi Aution erän alkupuolella. Syöttöpisteen kuittasivat Henri Joki-Erkkilä ja Eetu Karvinen.
Erän puolivälissä RoKin tuorein vahvistus Niklas Lehtimäki sai maalin edustalla tekopaikan ja käytti sen hyväkseen. Joona Springare ja Eetu Karvinen tekivät esityön Lehtimäen ensimmäiseen maaliin RoKin paidassa.
- Heti tuli onnistuminen ja tärkeät pisteet joukkueelle. Oltiin huomattavasti parempia kuin vastustaja, TuTo Hockeyssa alkukauden pelannut Lehtimäki tuumi tyytyväisenä.
Mies tuli vasta tiistaiaamuna Rovaniemelle. Heti olivat edessä aamutreenit.
- Täällä Lappi Areenalla on kyllä hieno tunnelma, Lehtimäki totesi. Maali oli hyökkääjälle vasta toinen tällä kaudella.
Niklas Lehtimäki debytoi RoKin hyökkäyksessä ja mies teki yhden maalinkin.
RoKin päävalmentaja Petri Karjalainen makusteli myös tyytyväisenä kotivoittoa.
- Tämä oli meitä erittäin hyvä suoritus. Kaikki pelaajat olivat työteliäitä ja sitoutuneita. Ensimmäinen erä oli tasaista vääntöä, ehkä enemmän IPK:n hallintaa. Saimme otetta peliin toisessa erässä.
- Me onnistuimme paikoista vastustajaa tehokkaammin, Karjalainen sanoi.
IPK:n valmentaja Janne Sinkkonen ei selitellyt tappiota.
- Meidän olisi pitänyt pystyä tekemään maaleja ensimmäisessä erässä. RoKi sai ensimmäisen maalinsa meidän isosta virheestä. Me emme pystyneet hyödyntämään tässä pelissä taas RoKin virheitä, Sinkkonen totesi.
RoKi kohtaa seuraavaksi lauantaina Lempäälän Kisan, joka kuuluu niin ikään rovaniemeläisten päävastustajiin. LeKi hävisi keskiviikkona vieraissa Espoo Unitedille.
RoKi-IPK 4-2 (0-0, 1-0, 3-2)
2. erä: 35:19 Christoffer Seppelin (Aleksi Poikola, Tuomas Salmela) 1-0 YV.
3. erä: 42:30 Tuomas Salmela (Henri Joki-Erkkilä, Eetu Karvinen) 2-0, 49:12 Niklas Lehtimäki (Joona Springare, Eetu Karvinen) 3-0, 54:11 Tatu Kokkola (Saku Kinnunen, Juha Virtanen) 3-1 YV IM, 55:29 Tino Metsävainio 4-1, 59:05 Tatu Kokkola (Niko Putkonen) 4-2.
Maalivahtien torjunnat: Rasmus Reijola RoKi 38, Aleksi Autio IPK 28.
Jäähyt: RoKi 5x4 min, IPK 4x4 min.
Parhaina palkitut: Rasmus Reijola RoKi, Tatu Kokkola IPK.
Yleisö: 1391.
Entä sitten: RoKi kohtaa Lempäälän Kisan Lappi Areenalla lauantaina kello 17.